Számviteli szabadulószobát és jövőkutatást is kipróbálhatunk a corvinusos Kutatók Éjszakáján

A kriptovaluta-csalástól a lomisokig, a mesterséges intelligencia matematikai és foglalkoztatási hatásaitól Pál Feri-előadásig számos téma nyomába eredhetünk.

Már kora délutántól változatos és aktuális témákban várják az érdeklődőket a corvinusos oktatók szeptember utolsó péntekén a Duna-parti egyetemen a Kutatók éjszakáján. A tudományt és a kutatói karriert népszerűsítő előadások és interaktív játékok az egyetem legérdekesebb friss kutatási eredményeibe engednek betekintést a gazdasági és társadalomtudományi területekről, magyar és angol nyelven egyaránt.

A magyar programok közül jelentkezhetünk számviteli szabadulószobába, campustúrára, de Pál Feri-előadásra is a belső békéről. Részesei lehetünk tőzsdejátéknak, jövőkutatásnak, talajműveltségi edukációnak és egy vendéglátó-ipari fenntarthatósági kutatásnak. Ízelítőt kaphatunk az e-learning tananyag-fejlesztésből, az eredményes lobbizást segítő szövegbányászatból és egy nagyvállalati mérleg szakavatott olvasásból is. Megtudhatjuk, kik az influencerek influencerei, hogyan válik egyre pozitívabbá az időskorról szóló nyelvezet és mi az ellenszere a nagyipari élelmiszer-előállítás hátulütőinek.

Antropológus-közgazdász előadópáros segítségével fejthetük meg a lomizás helyét az újrahasznosításban, alkalmazott matematikus segítségével a matematikai gondolkodás szerepét a mesterséges intelligencia korában, menedzsmenttörténész segítségével a magyar középkor és a mai családi vállalatok közötti párhuzamokat, bibliográfus segítségével Karinthy Ferenc irodalomszemléletét. Tanulhatunk az új társadalmi munkamegosztásról, a fenntarthatóságról, az új világrend, a modern érdekérvényesítés kilátásairól, a magyar államadósság értelmezéséről, a családi alkotmány hasznáról.

Az angol nyelvű programok közül különösen sok érdeklődőre számíthat a mesterséges intelligencia és a foglalkoztatás összefüggéseiről szóló előadás, a geopolitika aktuális kulisszatitkait (ukrajnai háború, Kína-Tajvan viszony, német energiafüggőség Oroszországtól) feltáró foglalkozás és az FTX-kriptovalutatőzsde-csalás mögötti okokat ismertető beszámoló.

A Corvinus teljes programkínálatáról részletes tájékoztatás napokon belül az egyetem honlapján, illetve a Kutatók Éjszakája országos ernyőoldalán olvasható. A részvétel ingyenes!

Sajtókapcsolat:

* press@uni-corvinus.hu

Eredeti tartalom: Budapesti Corvinus Egyetem

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/6329/szamviteli-szabaduloszobat-es-jovokutatast-is-kiprobalhatunk-a-corvinusos-kutatok-ejszakajan/